**עֲלוּמִים** הוא קיבוץ דתי ושיתופי בנגב הצפון־מערבי, מדרום מערב לצומת סעד, המשתייך לתנועת הקיבוץ הדתי.

היסטוריה
--------

הקיבוץ הוקם בשנת 1966 על ידי שני גרעיני נח"ל, בוגרי תנועת בני עקיבא משבטי עלומים ואורים, ומכאן שמו. שטחו של הקיבוץ והשטחים החקלאיים סביבו הוא כ־7,000 דונם, ועוד כ־4,000 דונם הם שטחי פלחה באזור צאלים.

קיבוץ עלומים הוא חלק מתנועת הקיבוץ הדתי, תנועה המונה 23 קיבוצים ומושבים שיתופיים, כולם דתיים, כאשר אחד הקיבוצים מתוכם, סעד, שוכן בסמיכות לעלומים. הקיבוץ מנהל אורח חיים דתי ציוני במתכונת של שותפות כלכלית.

הקבוצה מונה כיום כ-100 משפחות, רובן בוגרות גרעיני נח"ל, אשר במשך השנים הצטרפו לקבוצה. כרבע מהאוכלוסייה עלתה לארץ במסגרת גרעיני בני עקיבא מאנגליה, ונתח גדול שייך גם לבנים חוזרים שקבעו את ביתם במקום.

בקיבוץ קיים בית כנסת ובסמיכות לו בית מדרש עם ספרייה. בנוסף קיימים בקיבוץ מכינה קדם צבאית לבנים ובנות "מכינת יונתן", וכן אירוח כפרי למשפחות ולזוגות. בחדר האוכל בקיבוץ יש ארבעה תבליטי קרמיקה גדולים של האמן משה סעידי מקיבוץ כפר מנחם.

רב הקיבוץ הוא הרב עמית קולא.

### מתקפת הטרור באוקטובר 2023

 ערך מורחב – **הטבח בעלומים**  

במתקפת הפתע על ישראל, ביום שבת 7 באוקטובר 2023, פשטו 30 מחבלים על הקיבוץ ונהדפו על ידי כיתת הכוננות בת 16 תושבים שהרגו עשרה מהמחבלים. הם ניהלו את הקרב מ-6:30 בבוקר ועד לשעה 12 בצהריים, עת הגיעו כוחות מיחידת מצדה ויהל"ם. 

לאחר שלא הצליחו לחדור לאזור המגורים, פנו כעשרה מהמחבלים לרפת, שם רצחו 23 עובדים זרים מנפאל ומתאילנד וחטפו שמונה מהם, שרפו את הממגורה ואת מכון החליבה וחוררו ביריות את מכלי החלב.

ב-12:30 הגיעו עשרות מחבלים לאזור בית האריזה של הקיבוץ, נתקלו בכוח צנחנים, ומסוק קרב הרג את מרביתם. לאחר מכן חדרו מחבלים נוספים אל הקיבוץ מאיזור מטע האבוקדו והצליחו לפצוע אחד מחברי הקיבוץ בטרם חוסלו. 

בקרב בעלומים נהרגו האחים סלוטקי – חיילי מילואים מבאר שבע שהגיעו מיוזמתם ונלחמו בעלומים.

מסמך שנתפס לאחר המתקפה העיד כי מחלקה של חמאס שנשלחה לכבוש את קיבוץ עלומים קיבלה הוראות ברורות לטבוח באזרחים.

ב-8 באוקטובר פונו חברי הקיבוץ לנתניה.

תעסוקה
------

פרנסת הקיבוץ מתבססת בעיקר על חקלאות, והמרכיב העיקרי הוא גידולי שדה, בהם: גזר, תפו"א לשוק המקומי וליצוא, ובטטות. כמו כן מטע אבוקדו, פרדסי הדרים, ומטע חוחובה (לתעשיית הקרמים). חלק מהגידולים הם גידולים אורגניים, שהתפתחו בשנים האחרונות.

בעלומים קיימים שלושה מערכי אריזה לתוצרת חקלאית: לגזר, תפוחי אדמה ופלפלים. בנוסף קיימים חדרי קירור לאחסנת תוצרת חקלאית.

בית אריזה אורגני נחנך במרץ 2010. ניתנים בו שרותי מיון אריזה קירור ושילוח לנמלים. השירותים ניתנים למגדלים מצפון הארץ ועד דרומה. בית האריזה אורז כ-10,000 טון גזר בעונה.

הקיבוץ מתפרנס גם מקבוצה גדולה של חברים אשר עובדים מחוץ למשק, בעבודות שונות ומגוונות.

הרפת בעלומים היא מן הרפתות המקצועיות בארץ. החלב משווק לתנובה ומקצתו עובר לייצור פרטי של מוצרי חלב לחברי הקיבוץ.

מוזיאון בארות בנגב
------------------

 ערך מורחב – **בארות בנגב**  

בשנת 2014 נחנך בעלומים, בשיתוף עם המועצה לשימור אתרים, מוזיאון "בארות בנגב" – מוזיאון למורשת ההתיישבות בנגב, התיישבות הקיבוצים הדתיים, ובארות יצחק ועלומים בפרט. בסמוך לקיבוץ, נמצא אתר מגדל המים של בארות יצחק הישנה, שממנו אפשר להשקיף על העיר עזה וללמוד על ההתיישבות באזור בתקופת מלחמת העצמאות, וההתיישבות במרחב עוטף עזה היום.

קישורים חיצוניים
----------------

ויקישיתוף מדיה וקבצים בנושא **עלומים** בוויקישיתוף
* אתר האינטרנט הרשמי של עלומים
* עלומים, באתר מועצה אזורית שדות נגב
* עלומים, במרכז המידע לנגב ולגליל של תנועת אור
* קיבוץ עלומים, באתר הקיבוץ הדתי
* אתר מורשת בארות בנגב
* עלומים (ישראל), דף שער בספרייה הלאומית
* עלומים: מול שערי עזה על העלייה על הקרקע של עלומים באתר הארכיון הציוני, 13 בדצמבר 2023

הערות שוליים
------------

1. 1 2  אוכלוסייה בעיריות, במועצות המקומיות והאזוריות וביישובים בעלי 2,000 תושבים לפחות - לפי טבלה חודשית של למ"ס עבור 
סוף פברואר 2024 (אומדן), בכל יתר היישובים - לפי טבלה שנתית של למ"ס עבור

סוף 2022.
2. ↑  הנתונים לפי טבלת מדד חברתי כלכלי של למ"ס נכון לשנת 2019
3. ↑  "החלטתי שמכאן מתחילים להשתקם": מפעל חייהם של הרפתנים בעוטף עזה חרב, ותהליך השיקום יהיה מורכב וארוך | ישראל היום, באתר www.israelhayom.co.il, ‏2023-10-29
4. ↑  שלומי הלר‏, בחיים ובמותם לא נפרדו: זוגות האחים שנרצחו ביחד על ידי מחבלי החמאס, באתר וואלה!‏, 14 באוקטובר 2023
5. ↑  אליאור לוי ורועי קייס, מסמך נוהל הקרב של חמאס - קיבלו הוראה לרצוח אזרחים, באתר כאן – תאגיד השידור הישראלי, 13 באוקטובר 2023
6. ↑  מיכאל טוכפלד, ‏כיתת כוננות מול עשרות מחבלים: הקרב שהציל את קיבוץ עלומים, בעיתון מקור ראשון, 13 באוקטובר 2023;  
חדשות הבוקר, ‏"היינו 12 תושבים מול עשרות מחבלים. נלחמנו על הבית", באתר ‏מאקו‏, 11 באוקטובר 2023

| קיבוצי הקיבוץ הדתי |
| --- |
| שדות נגב | סעד • עלומים |  |
| דרום/מרכז | עין צורים • קבוצת יבנה • בארות יצחק |
| גוש עציון | כפר עציון • ראש צורים • מגדל עוז |
| עמק בית שאן | שלוחות • עין הנצי"ב • שדה אליהו • טירת צבי |
| הר הגלבוע | מעלה גלבוע • מירב |
| הגליל התחתון | לביא • בית רימון |
| מושבים שיתופיים | משואות יצחק • ניר עציון • בני דרום |

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| 

|  יישובי מועצה אזורית שדות נגב (מחוז הדרום) |
| --- |
| קיבוצים | סעד • עלומים |
| מושבים | בית הגדי • גבעולים • זמרת • זרועה • יושיביה • כפר מימון • מלילות • שובה • שוקדה • שיבולים • שרשרת • תקומה |
| יישובים קהילתיים | מעגלים • תושיה |
| 
מפת יישובי המועצה האזורית
מפהמפת היישובים של מועצה אזורית שדות נגבבאדום - עלומיםבירוק - מיקום בניין המועצה
 |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007465732205171

 |